《玉烛新 送沈大参朝贺之京》
明代·黄仲昭

诗礼传家旧。喜早骋骅骝，康庄驰骤。十年纷署，声华著、简拔旬宣陇右。

才转闽藩，旋复承宠恩隆厚。等闲间、金带生花，海国歌諠清书。

兹逢圣主龙飞，正玉烛新调，群生咸囿。君函笺奏。

朝丹陛、带得天香盈袖。华封祝后。须念及苍生颙候。

亟旋旆、收取功名，鹓班重簉。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。